Návrh

Zákon

z ....................2005,

ktorým sa mení a dopĺňa zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. 720/2004 Z. z.

Národná rada Slovenskej republiky sa uzniesla na tomto zákone:

Čl. I

	Zákon č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení zákona č. 720/2004 Z. z. sa mení a dopĺňa takto:

1. V § 2 ods.1 písmená  c) a d) sa číslovka „15“  nahrádza  číslovkou „18“.

2.  V § 3 odsek 7 znie:
„(7) Na základe verejného zdravotného poistenia sa čiastočne uhrádzajú zdravotné výkony uvedené v Zozname zdravotných výkonov indikovaných pri jednotlivých chorobách11) poskytnuté v súvislosti s chorobou uvedenou v Zozname chorôb, pri ktorých sa zdravotné výkony čiastočne uhrádzajú alebo sa neuhrádzajú na základe verejného zdravotného poistenia (ďalej len „zoznam chorôb“).“  

3. V § 4 ods. 1 sa na konci pripájajú tieto slová: „ a v rámci ambulantnej zdravotnej starostlivosti13) (ďalej len „ambulantná starostlivosť“) individuálne pripravované lieky okrem liekov, na ktorých prípravu sa použili hromadne vyrábané lieky neuhrádzané alebo čiastočne uhrádzané na základe verejného zdravotného poistenia“.

4. V § 4 ods. 2 sa slová „ambulantnej zdravotnej starostlivosti13)(ďalej len „ambulantná starostlivosť“) nahrádzajú slovami „ambulantnej starostlivosti“.

5.  V § 6 sa  vkladá nový odsek 1, ktorý znie:
„(1) Na základe verejného zdravotného poistenia sa plne uhrádzajú dietetické potraviny poskytované v rámci ústavnej starostlivosti.“.
Doterajšie odseky 1 a 2 sa označujú ako odseky 2 a 3.

6. V § 6   ods. 2 sa za slová „dietetické potraviny“ vkladajú slová „poskytované v rámci ambulantnej starostlivosti“.
7.  V § 13 ods. 4 písm. a) sa na konci čiarka nahrádza bodkočiarkou a pripájajú sa tieto slová: „ak ide o právoplatné rozhodnutie o registrácii lieku vydané Európskou agentúrou na hodnotenie liekov v Londýne, kópia právoplatného rozhodnutia o registrácií lieku nemusí byť osvedčená,“. 

8. V § 13 ods. 4 písm.  b) a c)  sa na konci pripájajú slová „ak ide o liek podľa odseku 2 písm. h) prvý a druhý bod,“.

9. V § 31 ods. 3 sa vypúšťa písmeno a) a ruší sa označenie písmena b).“.

10.  Poznámka pod čiarou k odkazu 21 sa vypúšťa.

11.  V § 37 v úvodnej vete sa slovo „(§ 6 ods. 2)“ nahrádzajú slovom „(§ 6 ods.3)“.

12.  V § 38 ods. 8  písm. a) sa  za štvrtý bod vkladajú nové body 5 až 7, ktoré znejú :
     „ 5. dojčiaca matka, ak je prijatá do ústavnej starostlivosti s dojčaťom,
        6. dojča, ak je prijaté do ústavnej starostlivosti s dojčiacou matkou,
        7. nachádzajúci sa v stave vylučujúcom možnosť vyžiadať si jeho súhlas s poskytovaním ústavnej starostlivosti,“.

Doterajšie body 5 až 7 sa označujú ako body 8 až 10.
 
13. V § 38 ods. 8 písm. b) sa v bode 8 za čiarkou dopĺňajú slová :
„ a to pri návštevách v súvislosti s dispenzarizáciou “.

14. V § 38 ods. 8 písm. b) sa dopĺňajú nové body 9 a 10, ktoré znejú :
„ 9.   pri návšteve v súvislosti s očkovaním,
    10. pri návšteve len v súvislosti s vydaním lekárskeho predpisu alebo lekárskeho poukazu,“.

15. V § 38 ods. 8 písmeno c) znie :
„ c) podľa odseku 3 písm. c) je oslobodený
	1. poistenec, ak po poskytnutí ambulantnej zdravotnej starostlivosti v rámci lekárskej služby prvej pomoci alebo  ústavnej pohotovostnej služby nasleduje prijatie do ústavnej starostlivosti,
	2. vojak povinnej vojenskej služby alebo občan vykonávajúci civilnú službu,“.

16. V § 38 ods. 8 písm. d) sa za prvý bod vkladá nový bod 2, ktorý znie :
„ 2. poistenec pri vydaní očkovacích látok označených symbolom „V“ (§ 4 ods. 3) na jednom lekárskom predpise,“.

Doterajší bod 2 sa označuje ako bod 3.

17. V § 38 ods. 8 písmeno f) znie:
„f) podľa odseku 3 písm. f) je oslobodený poistenec 
1.	do troch rokov veku prijatý do ústavnej starostlivosti, ak jeho sprievodcom je jeho zákonný zástupca alebo osoba, ktorej bol zverený do starostlivosti nahrádzajúcej starostlivosť rodičov,28)
2.	do 18 rokov veku prijatý do ústavnej starostlivosti na onkologickú liečbu, ak jeho sprievodcom je jeho zákonný zástupca alebo osoba, ktorej bol zverený do starostlivosti nahrádzajúcej starostlivosť rodičov,28)
3.	dojčiaca matka prijatá do ústavnej starostlivosti, ak jej sprievodcom je dojča,
4.	dojča prijaté do ústavnej starostlivosti, ak jeho sprievodcom je dojčiaca matka“.

Poznámka pod čiarou k odkazu 28 znie:
„ 28) § 27 Občianskeho zákonníka.
         Zákon č. 36/2005 Z. z. o rodine a o zmene  a doplnení niektorých zákonov.
         Zákon č. 279/1993 Z. z. o školských zariadeniach v znení neskorších predpisov.“.       

18. V § 38 sa za odsek 8 vkladá nový odsek 9, ktorý znie :
       „(9) Oslobodenie od úhrady podľa odseku 8 písm. a)  sa nevzťahuje na poistencov, ktorým sa poskytuje zdravotná starostlivosť v prírodných liečebných kúpeľoch s indikáciami B a C uvedenými v prílohe č. 6.“.

Doterajšie odseky 9 a 10 sa označujú ako odseky 10 a 11.

19.  V § 38 odsek 10 znie:
	„(11) Výšku úhrady poistenca za služby podľa odseku 3 možno ustanoviť odlišne pre jednotlivé skupiny poistencov s prihliadnutím na zdravotný stav, vek alebo iné dôvody hodné zreteľa. Výšku úhrady poistenca za služby podľa odseku 3 ustanoví nariadenie vlády Slovenskej republiky.“. 

20. V § 42 ods. 4 písmene a) sa dopĺňajú slová  „alebo voči tretej osobe, ak k úrazu alebo inému poškodeniu zdravia u poistenca  došlo jej zavineným protiprávnym konaním,“.

21. V  § 42 sa dopĺňajú odseky  5 až 7, ktoré znejú:
      „(5) Registrovaný liek, ktorý nie je uvedený v zozname liekov ( § 4 ods. 3),  liek povolený ministerstvom,32a) schválenú zdravotnícku pomôcku, ktorá nie je uvedená v Zozname zdravotníckych pomôcok ( § 5 ods. 3) a dietetickú potravinu, ktorá nie je uvedená v Zozname dietetických potravín ( § 6 ods. 3) možno plne alebo čiastočne uhradiť poistencovi len s predchádzajúcim súhlasom revízneho farmaceuta zdravotnej poisťovne,  a  zdravotný výkon, ktorý nie je uvedený v  Zozname zdravotných výkonov,32b) možno plne alebo čiastočne uhradiť poistencovi len s predchádzajúcim súhlasom revízneho lekára zdravotnej poisťovne.32c)

(6) Zdravotnícke pomôcky, ktoré sú uvedené v Zozname zdravotníckych pomôcok a sú hradené z verejného zdravotného poistenia len do limitovanej výšky, možno plne alebo čiastočne uhradiť poistencovi vo výnimočných prípadoch nad určený limit len s predchádzajúcim súhlasom revízneho lekára zdravotnej poisťovne.32c) 

        (7) Zdravotnú starostlivosť podľa odsekov 5 a 6, na ktorú dal predchádzajúci súhlas revízny farmaceut zdravotnej poisťovne alebo revízny lekár zdravotnej poisťovne, uhrádza zdravotná poisťovňa.“. 

Poznámky pod čiarou k odkazom 32a až 32c  znejú:
„ 32a) § 20 ods. 2 a 3 zákona č. 140/1998 Z. z. v znení neskorších prepisov.
   32b) § 3 zákona č. 576/2004 Z. z. v znení neskorších predpisov.
   32c) § 9 zákona č.581/2004 Z.z. v znení neskorších predpisov.“.

22. V § 44  sa  text označuje  ako odsek  1 a dopĺňa sa odsekmi 2 až 4, ktoré znejú: 
      „(2) Poskytovateľ môže požadovať úhradu za poskytnutie ambulantnej starostlivosti  na vopred určený termín len v rámci na to vyhradených ordinačných hodín. Výšku úhrady schvaľuje samosprávny kraj sídla poskytovateľa.  
        (3) Ustanovenie odseku 2 sa nevzťahuje na zdravotnú starostlivosť poskytovanú podľa osobitného predpisu.33)
        (4) Poskytovateľ môže požadovať úhradu za nadštandardný pobyt v zdravotníckom zariadení ústavnej starostlivosti. Požiadavky na štandardný pobyt v zdravotníckom zariadení ústavnej starostlivosti ustanoví všeobecne záväzný právny predpis, ktorý vydá ministerstvo.“.

Poznámka pod čiarou k odkazu 33 znie:
„33) § 6 ods. 2 zákona č. 581/2004 Z.z.“ 

23. V prílohe č. 2 v tabuľkovej časti sa názov „Preventívne prehliadky detí“  nahrádza názvom „Preventívna starostlivosť pre deti a dorast“.
V riadku „Vykonáva“  sa slová „pediatria“  nahrádzajú slovami „všeobecný lekár pre deti a dorast“.
V riadku okruh poistencov sa číslovka „15“  nahrádza  číslovkou „18“.
   
24. V prílohe č. 2, v  časti „Preventívna starostlivosť  pre deti a dorast“ sa v bode 5., 6. a 9. skratka „HB“ nahrádza skratkou „VHB“. 

25. V prílohe č. 2, v  časti „Preventívna starostlivosť  pre deti a dorast“ v bode 10. preventívna prehliadka,  v stĺpci „Indikačné obmedzenie“  sa  číslovka „18“  nahrádza číslovkou  „15“. 
Posledná veta znie: „Očkovanie MMR sa vykonáva v 15. mesiaci života.“

26. V prílohe č. 2, časti „Preventívne prehliadky pre detí a dorast“ v bode 12. preventívna prehliadka sa vypúšťa posledná veta.

27. V prílohe č. 2, časti „Preventívna starostlivosť o dorast a dospelých“ v riadku „Vykonáva“ sa slovo „pediatria“ nahrádza slovami „všeobecná starostlivosť pre deti a dorast“.

28. V prílohe č. 2, časti „Preventívna stomatologická prehliadka“ 
V riadku „Obsah“ sa skratka „PBI“ nahrádza skratkou „CPITN“.
V riadku „Periodicita“ 
V bode 1. sa slová „raz za 6 mesiacov“ nahrádzajú slovami „dvakrát v kalendárnom      roku“, číslovka „6“  sa nahrádza  číslovkou „4“
V bode 2. sa slová „raz za rok“ nahrádzajú slovami „jedenkrát v kalendárnom roku“, číslovka „6“  sa nahrádza  číslovkou „4“,  za slovo od ukončenia sa vkladajú slová „konzervatívno-chirurgickej“.

29. V prílohe č. 6 sa  všeobecná časť dopĺňa bodom 3, ktorý znie:
„ 3. Lekár všeobecnej starostlivosti na základe nálezu lekára špecializovanej starostlivosti  môže vypisovať kúpeľné návrhy
v kategórii „B“:
-	v indikačnej skupine II.:  indikácia  II/1, II/3, II/5,
-	v indikačnej skupine III. : indikácia III/4, III/7, III/14,
-	v indikačnej skupine V. : indikácia V/1,
-	v indikačnej skupine VII.: indikácia VII/1, VII/2, VII/4, VII/5, VII/6, VII/7, VII/9,
-	v indikačnej skupine VIII: indikácia VIII/6,

v kategórii „C“- lekár všeobecnej starostlivosti môže na základe nálezu lekára špecializovanej starostlivosti vypisovať kúpeľné návrhy s výnimkou:
-	indikačnej skupiny IV.: indikácia IV/3,
-	indikačnej skupiny VI.: indikácia VI/3,
-	indikačnej skupiny IX.: indikácia IX/3,
-	indikačnej skupine X.: indikácia X/5, X/6,
-	indikačnej skupiny XI.: indikácia XI/5, XI/6,
-	a celej  indikačnej skupiny XII.

Lekár všeobecnej starostlivosti pre deti  a dorast na základe nálezu lekára špecializovanej starostlivosti môže vypisovať kúpeľné návrhy  s výnimkou indikačnej skupiny XXI. a indikačnej skupiny XXX.“.
	
30. V prílohe č. 6 v indikačnej skupine XII. Choroby z  povolania v  prvom stĺpci  sa písmeno „ C“  nahrádza písmenom „B“.

Čl. II

	Tento zákon nadobúda účinnosť 1. augusta  2005.